#

Д О К Л А Д

ЗА ДЕЙНОСТТА НА НАРОДНО ЧИТАЛИЩЕ „СЛОВО 1922”,СЕЛО ПЕТРОВО, ОБЩИНА САНДАНСКИ ЗА 2019 ГОДИНА

 Със сигурност всеки, който е свързал по някакъв начин живота си с българското читалище, може дълго да разказва за смисъла да си читалищен деятел, да извършваш общественополезна дейност, да привличаш съмишленици, да заразяваш с желанието си за съхраняване и гарантиране на приемственост на българските традиции.

Именно такива качества притежават, не само хората, които са членове на Настоятелството на Народно читалище „Слово1922”,село Петрово, но и редовите читалищни членове, които и през настоящия отчетен период имаха своята роля и отговорността да утвърждават местната културна институция като автентична гражданска организация, която се ангажира с проблемите на местната общност.

През настоящия отчетен период Настоятелството на Народно читалище „Слово 1922”, както и редовите читалищни членове, в работата си изхождаха от основните задачи на културната институция и насочваха дейността към утвърждаване на традиционните за читалището форми на работа, на участията в местни, регионални и национални фестивали и конкурси, в укрепването на организационния опит на читалището-достъп до актуална информация, партньорство и сътрудничество с неправителствения сектор, социална,културна и информационна насоченост на дейността на читалището чрез конкретни, актуални форми на работа.

**ОСНОВНИ ДЕЙНОСТИ ОСЪЩЕСТВЯВАНИ ОТ НАРОДНО ЧИТАЛИЩЕ „СЛОВО1922”,СЕЛО ПЕТРОВО през отчетния период /2019 година/**

Кръжок за художествено слово-6 участника

* **Подготви тематични рецитали за следните чествания и тържества**-за Международния ден на жената-8-ми март-„Спри,не си отивай …….”, за Великденските празници- „Грее, радостна земята”, за Коледните тържества-„Тиха нощ, свята нощ………..”

Женска битова група-9 участнички

Фолклорната единица изпълнява местен автентичен песенен фолклор с участието на девет жени от населеното място-Елка Шаркова,Мария Милева, Грозда Шумарова, Надка Пингалова, Лидия Кутлева, Радка Василева, Мария Шушарова, Лиляна Карабашева,Валентина Апостолова-дългогодишни членове на читалището и активни участници във всички културно-масови мероприятия, организирани от културната институция.През изминалия отчетен период групата имаше следните изяви- За Деня на родилната помощ - възпроизвеждане на обичая „Посипване”съвместно с женска фолклорна група от гр.Сандански , За международния ден на жената-8-ми март, за Великденските празници, на Международния фолклорен фестивал в местността „Извора” със специално подготвена за целта програма, за Деня на Християнското семейство , за Коледния базар организиран съвместно с ЦНСТ,с.Петрово, за Коледните и Новогодишните празници-съвместна програма на ЖБГ, ДФГ при читалището и група „Здравец” от град Сандански, организирана в навечерието на Нова година в клубната зала на читалището.

Детска фолклорна група „Пазители на традицията”-

Групата изучава и популяризира местната и националната празнично-обредна система-с участието на 9 деца/деца от с.Петрово и деца, гостуващи на близки и роднини през ваканциите/ .Групата изучава словесния и песенния фолклор на родния край, подготвя тематични програми за предварително планирани инициативи, заложени в план-програмата за дейността на състава.През отчетния период групата имаше следните изяви-за Деня родилната помощ,за Международния ден на жената-8-ми март, за Великденските празници-базар и фолклорна програма, на срещата с поетесата Катя Кирянова, участие в Международния фолклорен детски фестивал „Слънце иде.....”, организиран от община Радомир, област Перник, участие в Международния фолклорен фестивал „С песните на с.Петрово”, организиран по традиция от община Сандански и кметство Петрово в м. „Извора”,

 **Дневен център за духовна и социална интеграция „Приятели”**

Чрез установени, във времето, форми на дейност ,деца от селото и деца гостуващи на близки и роднини от село Петрово през ваканциите, имаха възможност естествено и непринудено да участват в съвместни инициативи/-Празник на билките/традиционна инициатива на Еньов ден/,Излет под наслов -“По пътечки извити за билки лековити.”

Артателието и Клубът по интереси към ДЦ, изградени по проект,като иновативна практика, и превърнали се в дългосрочна политика на читалището, дават възможност на хората в неравностойно положение, пребиваващи в ЦНСТ”Светлина” и ЦНСТ „Надежда”-колективни членове на читалището,да общуват в приятна и уютна обстановка, да ползват разнообразни настолни игри и художествена литература, да участват в инициативи, празници и тържества, като равнопоставени.

През летния сезон, децата посещаващи ДЦДСИ „Приятели” със специално подготвена програма от словесен и песенен фолклор, както и през изминалите години гостуваха на възрастните хора, настанени в центровете за социални услуги.Тези инициативи на читалището се посрещат с голямо желание и носят много радост и настроение на хората, лишени от възможността да живеят в домашна среда, далече от близки и приятели.

В оборудваната зала за артдейности/ремонтирана по проект, финасиран от МК/ потребителите на социалните услуги на територията на с.Петрово участваха и участват в занимания, които са провеждани от специалистите работещи в ЦНСТ, като изнесени структурирани занимания по приложни изкуства, рисуване и др.Резултат от тези занимания, бяха организираните изложби-„Великденска закрила…….” и „Червен, червен Великден”-/боядисване на яйца и изработване на Великденска украса / и „Коледно настроение”/подготвка на сувенири за Новогодишните празници с участието на потребителите от ЦНСТПЛПР „Светлина” и ЦНСТПЛПР „Надежда”/.

Група „Роден край”-изучава историята, материалния бит и култура на района

Участници-10/лица, ползващи социални услуги на територията на с.Петрово//-заниманията се провеждат всяка събота-в ДЦ”Приятели”

Културен отдих

-Посещения на самодейни групи при Народно читалище „Слово1922”, село Петрово, община Сандански в други населени места

-през отчетния период женската битова група”Славянка” и ДФГ”Пазители на традицията” имаше следните участия извън населеното място:

* с.Дрен, община Радомир, област Перник- по повод участие в Международния фолклорен детски фестивал „Слънце иде…” индивидуални изпълнители-месец юни 2019 година
* м.”Извора”-участие в Международния фолклорен фестивал “Пръски от Извора”-групова изява, индивидуални изпълнители-м.август 2019 година

2.Традиционни екскурзии за хора в неравностойно положение до исторически паметници и архитектурни забележителности-

* до манастира „Свети Георги” в гр.Хаджидимово
* до село Лещен и село Ковачевица
* до храм „Свети Георги” в с.Златолист/Преподобна Стойна/

РЕКЛАМНА ДЕЙНОСТ-През годината се организираха три рекламни шоу-инициативи за промоция на медицински продукти,/Рекламна фирма от град Сандански, съвместно с читалището/, които с интерес бяха посетени от местното население.Хората на място, успяха да се снабдят с необходимите им продукти, без посредничеството на търговската мрежа и да получат информация, както за предназначението им, така и за начините на употреба.

3.Посещения на самодейни групи от други населени места

-Фолклорни групи от град Сандански изнесоха концерти по покана на читалището в с.Петрово.През отчетния период са изнесени концерти-за Великденските празници, за Международния ден на жената, за Новогодишните празници, за Коледа- по повод на инициативи с интеграционна насоченост.Концертните изяви се посрещаха с огромно желание от почитателите на народните песни в с.Петрово/както от местното население, така и от рисковите групи/, изпълнявани непринудено и с много любов от самодейните изпълнители .

-Циркова мини-програма от град София-артистите играха в препълнена зала, при голям интерес от страна на посетилите спектакъла, жители на село Петрово.Подовата повърхност на клубната зала бе изцяло обезопасена и съхранена,поради включената в програмата дресировка на животни.

 Библиотека-11хил.498 . Както всички останали библиотеки тя играе ролята на публична библиотека.

 Разполага с един преносим компютър и гарантиран безплатен достъп до необходимата информация от интернет.

Библиотеката разполага със заемна, читалня и книгохранилище с обща площ за обслужване-95 кв.м., както и с необходимите стелажи за наличната литература.Площ но фондохранилището-35 кв.м.

След проблемите с покрива на читалищната сграда в резултат на силен вятър в края на 2016 година, въпреки навременния ремонт в началото на 2017 година и отстраняване на големите течове, таванът продължава да се намокря при проливни дъждове и силни снеговалежи и предприемането на ремонтни дейности вътре в библиотеката е безпредметно. Не бихме могли да предприемем действия за естетизиране на библиотечното пространство/заемна/ до отстраняването изцяло на повредите в покривната конструкция.

Потребители на библиотеката-52

Заети книги-495

Посещения в читалня-40

За дома-168

На заседание на Настоятелството е разглеждан въпроса с преместването на библиотеката в клубната зала по целесъобразност през настоящата година.

На този етап обслужването на библиотеката е на доброволен принцип, в определени дни и часове през седмицата .

През лятото, както всяка година/м. юли и м.август/ в библиотеката бяха организирани следните инициативи:

1. „Лято в библиотеката”-всеки понеделник и четвъртък през летните месеци, читатели от социалните услуги участваха в занимания по библиотерапия/поезия и проза/

2. „Четене на открито”-с деца от селото и деца, гостуващи на близки и роднини в с.Петрово

 Обучение и самообучение

Постигането на тази цел се оказва един изключително нелек процес, но повишаването на квалификацията и компетентността на хората ангажирани с читалищна дейност, с нейната организация, ръководство и реализация е една от силните страни на читалището.Именно това ни даде самочувствието за утвърждаването на нови дейности, каквато е социалната, под формата на Дневен център за духовна и социална интеграция „Приятели”.Натрупания опит и капацитет ни даде възможност да заявим своето присъствие като читалище, което се обновява, и което реализира гъвкаво дейност на общностна институция.Представители на читалището участваха в организирани срещи за читалищни работници, на които се представяха възможностите, които дават европейските програми и популярни, и авторитетни фондации за модернизиране на българското читалище и неговото съвременно звучене.

-Приходи на читалището за 2019 година

-Общо приходи за 2019 година-9 490.00 , членски внос-303.00, наем зала-70

-Остатък от 2018 година-13 157, 44

-Общо разходи за 2019 година-6 424,66

-Остатък към 31.12.2019 година-16 595,78

 Дейността на читалището като общностна институция за отчетната 2019 година, беше планирана и организирана изцяло на доброволен принцип, без да бъдат гласувани и изплащани възнаграждения , като Настоятелството полагаше максимални усилия да се удоволетворят нуждите на групите, имащи нужда от духовно общуване.

 Читалището има самостоятелна сметка и самостоятелно счетоводство, което съгласно решение на Настоятелството се води от счетоводителя на читалището в гр.Сандански срещу гласувано възнаграждение.

ЗАСЕДАНИЯ НА НАСТОЯТЕЛСТВОТО

През отчетния период са планирани четири заседания на Настоятелството.Организирането на конкретни инициативи и дейности от читалищната институция, са наложили свикването и провеждането на шест.

От протоколите е видно, че на проведените заседания Настоятелството е в пълен състав.Всички разходи за дейности ,реализирани за изпълнението на конкретни задачи, са направени със знанието и решението на Управляващия орган.

Ремонт- сменени са пет врати, които с времето са прогнили и амортизирани-за входа към библиотеката, вратите водещи към мазето и сцената, както и вратата към санитарния възел на Дневния център. Направен е частичен ремонт на входната врата на ДЦ.Сменена е фирмената табела.

Клубната зала на читалището е мултифункционална, има естетичен и практичен облик и се ползва за нуждите на читалището-за провеждане на планираните мероприятия от Културния календар, събрания и външни инициативи, организирани с подкрепата на културната институция.През настоящата година предстои смяна на порталната врата и монтиране на мивка , както и отстраняване на аварията, свързана с водоснабдяването, което е неотложна нужда.Залата се предоставя за провеждане на събрания/ на ловната дружина, на неформални групи и организации / като се спазват установените изисквания и правила от наемателя. Наемите, които се плащат от наемателите са символични и се внасят директно в счетоводството на читалището в гр.Сандански, което на граждански договор, обслужва счетоводно и Народно читалище „Слово 1922”, село Петрово.

Предстоят ремонтни дейности на санитарните възли в читалището, които се ползват както от посетителите на Дневен център „Приятели”, така и от участниците в организираните от читалището дейности.

В бъдещата си дейност читалището в с.Петрово ще продължи да се ръководи от принципните изисквания на осъществяваната политика за укрепване и модернизиране на българските читалища, присъщи на читалището като структура, а именно откритост и прозрачност, партньорство, отчетност и публичност, ефективност и ефикасност.

Уповавайки се на своите корени като национални, социални, културни, образователни и информационни организации трябва чрез дейността, която развиваме, да отговорим на предизвикателствата на днешния свят, изхождайки от нуждите и потребностите на местната общност.Ръководството на читалището ще продължи да адаптира дейността си към новите социални и икономически условия и неговото утвърждване не само като духовен, но и като социален и информационен център, независимо от населеното място, където се намира културната институция.

 Председател на читалището:

 /Л.Карабашева/

